૨૦૦૭માં શાહરુખ-ફારાહ ખાનની ‘ઓમ શાંતિ ઓમ’ રિલીઝ થઈ એ પછી આ જ ટીમે આ ફિલ્મ બનાવવાનું નક્કી કર્યું અને સ્ક્રિપ્ટ પણ તૈયાર કરવામાં આવી, પરંતુ એ દિવસોમાં ફારાહનો હસબન્ડ ફિલ્મ ‘જોકર’ લખતો હતો જે શાહરુખ ખાન જ બનાવવાનો હતો. શાહરુખ ખાને ‘જોકર’ની સ્ક્રિપ્ટ રિજેક્ટ કરતાં શાહરુખ-ફારાહ વચ્ચે મતભેદ શરૂ થયા અને એ દરમ્યાન ફારાહે અક્ષયકુમાર સાથે ‘તીસ માર ખાન’ અનાઉન્સ કરી જે આડકતરી રીતે શાહરુખ સામે બળવો જ હતો, કારણ કે એ દિવસોમાં અક્ષયકુમાર શાહરુખ ખાનનો વિરોધી કહેવાતો. અક્ષયકુમાર સાથે એ ફિલ્મ અનાઉન્સ થતાં જ શાહરુખે ફારાહના ‘હૅપી ન્યુ યર’ પ્રોજેક્ટને અભરાઈએ ચડાવી દીધો. ફારાહ ખાન જ્યારે બહાર કામ કરતી હતી ત્યારે તેની ઇચ્છા તો ‘હૅપી ન્યુ યર’ બહાર બનાવવાની પણ હતી, પરંતુ એ ફિલ્મના રાઇટ્સ શાહરુખ ખાનની કંપની પાસે હોવાથી તે કંઈ કરી શકી નહીં. વષોર્ પછી બન્ને વચ્ચે સેટલમેન્ટ થયું એટલે ફરી એ જ પ્રોજેક્ટ અભરાઈથી નીચે ઊતર્યો અને જરૂરી ફેરફાર સાથે એના પર કામ શરૂ થયું.